雲山操爲吳子才賦
作者：嚴羽
朝代：宋

paragraphs: 山巃嵸兮白雲，雲冥冥兮高山。
若有人兮居其閒，超逍遥兮盤桓。
芸櫨兮菌桷，羅橘柚兮爲堂，塗予室兮楓香。
擥葛藟兮爲帷，虈蕶雜兮佩幃。
穹岫兮玄崖，瀑流兮相豗，皎積雪兮奔雷。
攢林杳其蔽日兮，挂飛猱之清哀。
雲中之君兮騎白鹿，山靈繽兮下空谷，風蕭蕭兮灌木。
雲山兮幽幽，羌躑躅兮夷猶。
惆悵兮余懷，非夫君兮誰思。
投余簪兮太息，從夫君兮歸來。